b'\n_START_ARTICLE_\nJer\xc3\xb3nimo de Alcal\xc3\xa1 Ya\xc3\xb1ez y Rivera\n_START_SECTION_\nBiografia\n_START_PARAGRAPH_\nJer\xc3\xb3nimo d\'Alcal\xc3\xa1 va n\xc3\xa9ixer a M\xc3\xbarcia, segons les dades de la partida de baptisme i del seu expedient acad\xc3\xa8mic. Es discuteix la seva ascend\xc3\xa8ncia conversa, que no est\xc3\xa0 provada, encara que alguns autors l\'estimen probable. Va estudiar amb Hernando de Mendoza, que anys despr\xc3\xa9s seria arquebisbe de Charcas, i amb Juan de Yepes, que amb el temps seria anomenat Juan de la Cruz, als Carmelites de Seg\xc3\xb2via; per\xc3\xb2 va abandonar la seva vocaci\xc3\xb3 religiosa i es va fer metge a Val\xc3\xa8ncia. Va exercir la seva professi\xc3\xb3 a Seg\xc3\xb2via, i es va casar dues vegades, la primera amb Mar\xc3\xada Rubi\xc3\xb3n. _NEWLINE_Va escriure algunes obres de fons religi\xc3\xb3s, com\xc2\xa0 Los milagros de Nuestra Se\xc3\xb1ora de la Fuencisla  (Salamanca, 1615) i Verdades para la vida cristiana  (1632). Per\xc3\xb2 la seva obra millor considerada \xc3\xa9s la novel\xc2\xb7la picaresca Alonso, mozo de muchos amos, tamb\xc3\xa9 conegut com El donado hablador, editada en dues parts (Madrid, 1624 i Valladolid, 1626).\n_START_SECTION_\nObra\n_START_PARAGRAPH_\nLa novel\xc2\xb7la picaresca Primera parte de El donado hablador, vida y aventuras de Alonso, mozo de muchos amos\xc2\xa0 (Madrid, 1624) va tenir molt \xc3\xa8xit i es va reimprimir a Barcelona en 1625. La segona part a Valladolid, el 1626._NEWLINE_Encara que habitualment se la sol considerar una novel\xc2\xb7la picaresca, alguns, com Alexander A. Parker, q\xc3\xbcestionen aquesta classificaci\xc3\xb3. \xc3\x89s cert que \xc3\xa9s autobiogr\xc3\xa0fica i que t\xc3\xa9 intenci\xc3\xb3 sat\xc3\xadrica, afany moralitzador, estructura oberta..., per\xc3\xb2 el seu protagonista desentona en el conjunt; Alonso t\xc3\xa9 un car\xc3\xa0cter devot, que contrasta amb les altres obres del g\xc3\xa8nere; l\'obra t\xc3\xa9 un car\xc3\xa0cter religi\xc3\xb3s, i el protagonista \xc3\xa9s bon jan i honrat, cast, piad\xc3\xb3s, culte, inofensiu, i destaca m\xc3\xa9s per beneit que per murri. Una altra peculiaritat \xc3\xa9s que t\xc3\xa9 una estructura dialogada; el protagonista no es dirigeix al lector, interlocutor mut que possibilita el mon\xc3\xb2leg, sin\xc3\xb3 en la primera part, al vicari del convent on est\xc3\xa0 en qualitat de donat, i en la segona, al capell\xc3\xa0 de San\xc2\xa0Zoles des de l\'ermita de San\xc2\xa0Cosme i San\xc2\xa0Dami\xc3\xa1n on \xc3\xa9s ermit\xc3\xa0, encara que no estan molt caracteritzats i es limiten a donar la r\xc3\xa8plica i incitar a narrar la hist\xc3\xb2ria. No existeixen el gran ressentiment ni el negre pessimisme d\'altres obres, sin\xc3\xb3 una certa malenconia. Fins i tot alguns sectors de la societat reben elogis d\'ell: metges -l\'autor l\'era- llauradors, monges, comediants, magistrats segovians, sacerdots...\xc2\xa0 altres s\xc3\xb3n en canvi objecte de les seves ires: estudiants, dones -la misog\xc3\xadnia de l\'autor \xc3\xa9s enorme- soldats, moriscs i gentils, per\xc3\xb2 sempre en un to moderat, excepte en la misog\xc3\xadnia. Igual que en la Vida del escudero Marcos de Obreg\xc3\xb3n (1618), de Vicente Espinel, una altra obra del per\xc3\xadode de desintegraci\xc3\xb3 de la novel\xc2\xb7la picaresca, Alonso, mozo de muchos amos ens presenta una s\xc3\xa0tira indulgent._NEWLINE_La intenci\xc3\xb3 de l\'autor ha estat priorit\xc3\xa0riament mostrar un ampli corpus social i en aix\xc3\xb2 empra la major part de l\'obra. Les aventures personals d\'Alonso queden enfosquides en favor de l\'observaci\xc3\xb3. Importa sobretot la descripci\xc3\xb3 d\'ambients i dels catorze amos que va coneixent, xifra molt superior a les restants novel\xc2\xb7les picaresques. En tota la novel\xc2\xb7la hi ha un gran predomini de l\'element religi\xc3\xb3s. Els mals exemples queden ofegats en un mar d\'ensenyaments morals, advocacions a D\xc3\xa9u i als sants, cites b\xc3\xadbliques, sermons i reflexions devotes que marquen la pauta; aix\xc3\xad, gaireb\xc3\xa9 l\'han arribat a anomenar "novel\xc2\xb7la picaresca estil div\xc3\xad", la qual cosa no ha de ser interpretat literalment. Per\xc3\xb2, despr\xc3\xa9s de tot, el protagonista \xc3\xa9s donat d\'un convent i \xc3\xa9s precisament expulsat d\'aquest per la seva invencible propensi\xc3\xb3 a sermonejar, i en la segona part es fa ermit\xc3\xa0. El m\xc3\xa9s interessant s\xc3\xb3n els contes i an\xc3\xa8cdotes que l\'autor va embastant com a exemplificaci\xc3\xb3 dels seus ensenyaments. \xc3\x89s un recurs magn\xc3\xadficament explotat per Alcal\xc3\xa1. S\xc3\xb3n molt breus, molt graciosos i mai trenquen la resta de la trama. L\'humor \xc3\xa9s un altre important valor. S\'alterna el to erudit amb el llenguatge popular i l\'ocasional joc de paraules conceptista.'